P6_TA(2005)0090

Ohtlikud ained

Euroopa Parlamendi resolutsioon komisjoni otsuse eelnõu kohta, millega muudetakse tehnilise arenguga kohandamise eesmärgil Euroopa Parlamendi ja nõukogu direktiivi 2002/95/EÜ teatavate ohtlike ainete kasutamise piiramise kohta elektri- ja elektroonikaseadmetes, lisa (CMT-2005-151 ja CMT-2005-642)

Euroopa Parlament,

- võttes arvesse Euroopa Parlamendi ja nõukogu 27. jaanuari 2003. aasta direktiivi 2002/95/EÜ teatavate ohtlike ainete kasutamise piiramise kohta elektri- ja elektroonikaseadmetes [1];

- võttes arvesse komisjoni otsuse eelnõud, millega muudetakse tehnilise arenguga kohandamise eesmärgil Euroopa Parlamendi ja nõukogu 27. jaanuari 2003 direktiivi 2002/95/EÜ teatavate ohtlike ainete kasutamise piiramise kohta elektri- ja elektroonikaseadmetes, lisa (CMT-2005-151 ja CMT-2005-642);

- võttes arvesse direktiivi 2002/95/EÜ artiklis 7 nimetatud komitee 16. märtsil 2005 esitatud arvamust;

- võttes arvesse nõukogu 28. juuni 1999 otsuse 1999/468/EÜ, millega kehtestatakse komisjoni rakendusvolituste kasutamise menetlused, [2] artiklit 8 ning Euroopa Parlamendi ja komisjoni vahel sõlmitud kokkulepet nõukogu otsuse 1999/468/EÜ [3] rakendamise korra kohta;

- võttes arvesse EÜ asutamislepingu artikli 95 lõiget 3;

- võttes arvesse kodukorra artiklit 81;

A. arvestades, et direktiivi 2002/95/EÜ artikli 4 lõige 1 keelustab alates 1. juulist 2006 turule viidud uutes elektri- ja elektroonikaseadmetes plii, elavhõbeda, kaadmiumi, kuuevalentse kroomi, polübroomitud bifenüül- (PBB) ja polübroomitud difenüüleetrite (PBDE) kasutamise, välja arvatud lisas toodud nõuetest vabastamise juhtudel;

B. arvestades, et direktiivi 2002/95/EÜ artikli 7 alusel loodud komitee hääletas 10. detsembril 2004 komisjoni otsuse eelnõu poolt, millega muudetakse direktiivi 2002/95/EÜ lisa, lisades uusi nõuetest vabastamisi ja muutes olemasolevaid;

C. arvestades, et otsuse 1999/468/EÜ artikli 7 lõige 3 ja kokkuleppe punkt 1 sätestavad, et Euroopa Parlament saab komiteede liikmetega samaaegselt ja samadel tingimustel komiteede koosolekute päevakordade projektid, komiteedele esitatud rakendusmeetmete projektid ... ning ametiasutuste, mille juurde liikmesriikide määratud ja neid esindavad isikud kuuluvad, koosolekute hääletustulemused ja kokkuvõtted ning nimekirjad;

D. arvestades, et parlament sai otsuse eelnõu vastavalt otsusele 1999/468/EÜ talle omistatud kontrolliõigusele alles 28. jaanuaril 2005 ja pärast taotluse esitamist;

E. arvestades, et selleks ajaks polnud parlament saanud peaaegu ühtegi dokumenti, mida ta oleks pidanud saama seoses jäätmeid käsitlevate EÜ õigusaktide teaduse ja tehnika arenguga kohandamise komitee koosolekutega 2004. aastal;

F. arvestades, et parlamendi vastutav komisjon tõstatas küsimuse komisjoni otsuse 1999/468/EÜ ja komisjoniga 3. veebruaril 2005 sõlmitud kokkuleppe mittejärgimisest; arvestades, et komisjon kohustus alustama uut komiteemenetlust ja esitama kõik puuduvad dokumendid 16. veebruaril 2005;

G. arvestades, et parlament sai uue otsuse eelnõu 25. veebruaril 2005;

H. arvestades, et direktiivi 2002/95/EÜ artikli 5 lõige 1 võimaldab teha muudatusi, mis on vajalikud lisa kohandamiseks teadusliku ja tehnilise arenguga;

I. arvestades, et direktiivi 2002/95/EÜ artikli 4 lõikes 1 toodud ohtlikele ainetele on olemas või väljatöötamisel ohutumad alternatiivid rakenduste jaoks, mille osas kohaldatakse praegu nõuetest vabastamist;

J. arvestades, et direktiivi 2002/95/EÜ artikli 5 lõike 1 punkti b kohaselt "teatavate elektri- ja elektroonikaseadmete materjalide ja komponentide väljajätmine artikli 4 lõike 1 kohaldamisalast, kui nende kõrvaldamine või asendamine konstruktsioonimuutuste või materjalide ja komponentidega, mis ei nõua selles nimetatud materjalide või ainete kasutamist, on tehniliselt või teaduslikult võimatu või kui asendamise negatiivne mõju keskkonnale, tervisele ja/või tarbijaohutusele on tõenäoliselt suurem kui sellest keskkonnale, tervisele ja tarbijaohutusele tekkiv kasu";

K. arvestades, et direktiivi 2002/95/EÜ artikli 5 lõike 1 punkt b sätestab ainsa kriteeriumi, millega saab arvestada otsuse eelnõu ettevalmistamisel täiendavateks nõuetest vabastamisteks;

L. arvestades, et komisjon sedastab oma otsuse eelnõu põhjenduses 2, et "selliste ohtlike ainete kasutamine nendes konkreetsetes materjalides ja komponentides on ikka veel vältimatu";

M. arvestades, et vastavalt direktiivi 2002/95/EÜ artikli 5 lõikele 2 konsulteerib komisjon enne lisa muutmist teiste hulgas huvirühmadega ja "koostab saadud teabe kohta aruande";

N. arvestades, et huvigruppidega konsulteerimise kontroll tõi esile järgmised probleemid:

- taotletud nõuetest vabastamise põhjendatuse või mittepõhjendatuse tõendamiskohustus pandi huvirühmadele, mitte taotlejale;

- nõuetest vabastamise taotlusi ei ole tehtud avalikkusele kättesaadavaks, mis ohustab parlamendi suutlikkust viia läbi tõhusat kontrolli, eriti hinnata, kas otsuse eelnõu põhjenduses 2 toodud säte on põhjendatud;

- kulude üle peetav arutelu lisati huvirühmadega konsulteerimisse, kuigi direktiiv 2002/95/EÜ ei hõlma kuludega arvestamist; arvestades, et ebakohased kulude osas peetavad konsultatsioonid tõstatavad kahtlusi otsuse eelnõu õiguslikus aluses;

O. arvestades, et komisjoni koostatud taotluste nõuetele vastavuse hindamise aruande kontroll tõi esile järgmised probleemid:

- kulusid on selgesõnaliselt käsitletud nõuetest vabastamise kriteeriumina, mis on vastuolus direktiivi 2002/95/EÜ sätetega; ebakohased kulude üle peetavad konsultatsioonid seavad kahtluse alla aruande nõuetele vastavuse;

- ei mõisteta erinevust aegumistähtaegade, mis annavad selge signaali ettevõtjatele ja olemuselt avaliku üldise läbivaatamise klausli vahel; üldist läbivaatamise klauslit ei saa käsitada samaväärsena selgete aegumistähtaegadega;

- teave hetkel kättesaadavatest asendusainetest ei kajasta täielikult praegust olukorda; see seab kahtluse alla aruande nõuetele vastavuse artikli 5 lõike 1 punkti b kriteeriumide hindamiseks;

P. arvestades, et otsuse eelnõu kontroll huvirühmadega konsulteerimisest ja komisjoni esitatud aruandest saadud piiratud teabe valguses tõi esile järgmised probleemid, eriti seoses lisaga:

- vastuolus artikli 5 lõike 1 punktiga b on nõuetest vabastamised ette nähtud juhtudeks, kus on kättesaadavad asendusained (punkti 7 teine taane, punktid 10, 12, 13 ja 14);

- vastuolus artikli 5 lõikega 2 laiendati üht nõuetest vabastamist ilma huvirühmadega konsulteerimata (punkt 8, kaadmium elektrilistes kontaktides);

- punkti 7 teise taande osas kehtiv aegumistähtaeg (2010) kõrvaldati ilma mingisuguse põhjenduseta;

- vastuolus direktiivi 2002/95/EÜ punktis 10 sätestatud selge volitusega ei kehtestatud otsusega ühtegi muud aegumistähtaega - isegi mitte direktiivi punkti 7 kolmanda taande osas;

- taotlejate poolt mitmete punktide (10, 11, 13, 14) osas soovitatud aegumistähtaegu ei lisatud;

- vastuolus artikli 5 lõike 1 punktiga b kehtestati mõne nõuetest vabastamise osas taotletust või põhjendatust laiem kohaldamisala;

- vastuolus artikli 5 lõike 1 punktiga b kehtestati nõuetest vabastamised paljasõnalistele ja ebaselgetele tehnilistele aruteludele tuginedes (punkti 7 teine taane, punktid 10 ja 14);

- lisa punktis 10 on taas kasutatud vale numeratsiooni, kuigi komisjon kohustus pärast direktiivi eksitavat tõlgendamist selle numeratsiooni (punkt 15) kasutamise tõttu vea parandama;

Q. arvestades, et otsuse 1999/468/EÜ artikkel 8 kehtestab parlamendi õiguse võtta vastu resolutsioon, osutamaks sellele, et rakendusmeetmete projekt "ületab põhiaktis ette nähtud rakendusvolitusi";

1. on seisukohal, et olemasoleva piiratud teabe põhjal ei ole komisjon tegutsenud kooskõlas direktiivi 2002/95/EÜ artikli 5 lõikega 1, artikli 5 lõike 1 punktiga b ja artikli 5 lõikega 2 ning on sellega ületanud selles direktiivis ette nähtud rakendusvolitusi;

2. palub komisjoni käesoleva resolutsiooni valguses uuesti läbi vaadata oma otsuse eelnõu, millega muudetakse tehnilise arenguga kohandamise eesmärgil direktiivi 2002/95/EÜ lisa, ning tagada, et lisa iga muudatus oleks täielikult kooskõlas selle direktiivi sätetega;

3. kinnitab, et muude komitoloogiadokumentide edasine analüüs on näidanud, et komisjoni poolne otsuse 1999/468/EÜ ja kokkuleppe menetlussätete mittejärgimine pole üksikjuht;

4. palub komisjoni teha kõikide pärast menetluste muutmist 2003. aasta lõpus aset leidnud otsuse 1999/468/EÜ ja kokkuleppe mittejärgimise juhtude kohta üksikasjalik hindamine, tuues välja õigusakti ja mittejärgimise täpse viisi, ning edastama täieliku hinnangu Euroopa Parlamendile 3 kuu jooksul;

5. palub komisjoni austada Euroopa Parlamendi teabe saamise ja kontrolliõigust vastavalt otsusele 1999/468/EÜ ja kokkuleppele;

6. teeb presidendile ülesandeks edastada käesolev resolutsioon nõukogule ja komisjonile ning liikmesriikide parlamentidele ja valitsustele.

[1] ELT L 37, 13.2.2003, lk 19.

[2] EÜT L 184, 17.7.1999, lk 23.

[3] EÜT L 256, 10.10.2000, lk 19.

--------------------------------------------------